তথ্যবিবরণী                                                 নম্বর : ১৪১৭

**দৈনিক জনকণ্ঠের সম্পাদক আতিকউল্লাহ খান মাসুদের**

**মৃত্যুতে পরিকল্পনা মন্ত্রীর শোক**

ঢাকা, ৮ চৈত্র (২২ মার্চ) :

দৈনিক জনকণ্ঠ পত্রিকার সম্পাদক ও প্রকাশক আতিকউল্লাহ খান মাসুদের মৃত্যুতে গভীর শোক ও দুঃখ প্রকাশ করেছেন পরিকল্পনা মন্ত্রী এম এ মান্নান।

মন্ত্রী মরহুমের বিদেহী আত্মার মাগফিরাত কামনা করেন এবং তাঁর শোকসন্তপ্ত পরিবারের সদস্যদের প্রতি গভীর সমবেদনা জানান।

#

শাহেদ/নাইচ/মোশারফ/সেলিম/২০২১/২০২০ ঘণ্টা

তথ্যবিবরণী                                                 নম্বর : ১৪১৬

**শ্রমজীবী মানুষের অধিকার রক্ষায় আইএলওসহ আন্তর্জাতিক**

**সম্প্রদায়ের সহযোগিতা কামনা করেছেন আইনমন্ত্রী**

ঢাকা, ৮ চৈত্র (২২ মার্চ) :

সকল শ্রমজীবী মানুষের অধিকার রক্ষা ও উন্নয়নে আইএলও-সহ আন্তর্জাতিক সম্প্রদায়ের সহযোগিতা কামনা করেছেন আইন, বিচার ও সংসদ বিষয়ক মন্ত্রী আনিসুল হক।

মন্ত্রী সোমবার রাতে আন্তর্জাতিক শ্রম সংস্থার (আইএলও) গভর্নিং বডির ৩৪১তম সেশনে বাংলাদেশ প্রসঙ্গে আলোচনাকালে ভার্চুয়াল বক্তৃতায় এই সহযোগিতা কামনা করেন।

ভার্চুয়াল বক্তৃতায় আইনমন্ত্রী আইএলও-কে আশ্বস্ত করে বলেন, শ্রম অধিকার ও নিরাপদ কর্ম পরিবেশ সুনিশ্চিত করতে বাংলাদেশ একটি ছয় বছরমেয়াদি কর্মপরিকল্পনার আওতায় কাজ করার সিদ্ধান্ত গ্রহণ করেছে। তিনি বলেন, কর্মপরিকল্পনাটির মেয়াদ ২০২৬ সালে স্বল্পোন্নত দেশের তালিকা থেকে বাংলাদেশের চূড়ান্ত উত্তরণের সাথে সঙ্গতি রেখে প্রস্তুত করা হচ্ছে।

মন্ত্রী শ্রম আইন সংশোধন, ট্রেড ইউনিয়ন নিবন্ধন, শ্রম পরিদর্শন বিভাগের ক্ষমতায়ন এবং শ্রমিক স্বার্থ-বিরোধী কর্মকাণ্ড পরিহার সংক্রান্ত ৪টি বিষয়ে সুনির্দিষ্ট কর্মপন্থা নির্ধারণের কথা আলোচনা সভায় তুলে ধরেন। তিনি আরো বলেন, টেকসই উন্নয়ন অভীষ্টের আলোকে বাংলাদেশ শিশুশ্রম নিরসনের লক্ষ্যে কাজ করে যাচ্ছে।

আইএলও গভর্নিং বডি’র বর্তমান চেয়ার ভারতের শ্রম সচিব অপূর্ব চন্দ্রে’র সভাপতিত্বে বাংলাদেশের শ্রম পরিস্থিতি সম্পর্কিত এ আলোচনায় আন্তর্জাতিক শ্রমিক ও মালিক সংগঠনের প্রতিনিধি ছাড়াও ভারত, চীন, রাশিয়া, তুরস্ক, মরক্কো, কিউবা, ইরাক, বাহরাইন, আজারবাইজান, কানাডা, যুক্তরাষ্ট্র, সুইজারল্যান্ড, জার্মানি ও মেক্সিকোর প্রতিনিধি অংশ নেন।

আলোচনাকালে অনেক বক্তা কোভিড-১৯ মহামারির মধ্যে বাংলাদেশের কার্যকর পদক্ষেপ গ্রহণের প্রশংসা করেন।

#

রেজাউল/নাইচ/মোশারফ/সেলিম/২০২১/২১৫০ ঘণ্টা

তথ্যবিবরণী                                                 নম্বর : ১৪১৫

**শাল্লার ঘটনায় জড়িতদের ছাড় দেওয়া যাবে না**

 **-- মোস্তাফা জব্বার**

ঢাকা, ৮ চৈত্র (২২ মার্চ) :

ডাক ও টেলিযোগাযোগ মন্ত্রী মোস্তাফা জব্বার বলেছেন, সুনামগঞ্জ জেলার শাল্লার সাম্প্রতিক সাম্প্রদায়িক ঘটনা স্বাধীনতার পঞ্চাশ বছরের সবচেয়ে কলঙ্কিত একটি ঘটনা। স্বাধীনতার সুবর্ণজয়ন্তী উদ্‌যাপনের প্রাক্কালে এ ধরনের জঘন্য ঘটনা পরাজিত শক্তির পরিকল্পিত নীলনকশসার অংশ বলে তিনি উল্লেখ করেন। মন্ত্রী এ ঘটনায় জড়িতদের বিরুদ্ধে কঠোরতর ব্যবস্থা গ্রহণের প্রয়োজনীয়তার ওপর গুরুত্বারোপ করেন।

 মন্ত্রী আজ ঢাকায় ওয়েবিনারে একাত্তরের ঘাতক দালাল নির্মূল কমিটি আয়োজিত শাল্লার নোয়াগাঁওয়ে সংঘটিত সাম্প্রতিক লুটপাটের ঘটনা স্বাধীনতাবিরোধী সাম্প্রদায়িক গোষ্ঠীর হীন প্রচেষ্টা শীর্ষক আলোচনা অনুষ্ঠানে প্রধান অতিথির বক্তৃায় এসব কথা বলেন।

একাত্তরের ঘাতক দালাল নির্মূল কমিটির সভাপতি শাহরিয়ার কবিরের সঞ্চালনায় অনুষ্ঠানে সাবেক মন্ত্রী হাসানুল হক ইনু, সাবেক মন্ত্রী রাশেদ খান মেনন, সংসদ সদস্য অ্যারোমা দত্ত, অবসরপ্রাপ্ত বিচারপতি এ এইচ এম শামসুদ্দিন চৌধুরী মানিক প্রমুখ বক্তৃতা করেন।

 একাত্তরে হাওর অঞ্চলের মুক্তি যুদ্ধের অন্যতম সংগঠক বীর মুক্তিযোদ্ধা মোস্তাফা জব্বার সুনামগঞ্জ জেলার শাল্লা, দিরাইসহ গোটা হাওর অঞ্চলের সাম্প্রদায়িক সম্প্রীতির চিত্র তুলে ধরে বলেন, যুগের পর যুগ হাওরের মানুষ সম্প্রীতির অটুট বন্ধনে আবদ্ধ থেকে বসবাস করছে। একাত্তরেও কেবল শাল্লাতেই হামলা-লুটপাট ও অগ্নিসংযোগসহ গণহত্যার ঘটনা ঘটেছিলো। ওখানকার ১৬১ জন রাজাকারের একটি বাহিনী গ্রামের গ্রাম পুড়িয়েছে, মন্ত্রী নিজে স্বাধীনতার পরে যাদেরকে আত্মসমর্পণ করান ও শাল্লা মুক্তিযোদ্ধাদের কাছে হস্তান্তর করলে তারা ১৬১ জন রাজাকারের ১০৮ জনকেই হত্যা করে। সম্প্রতি নোয়াগাঁওয়ের ঘটনা সেই অবশিষ্ট রাজাকার ও রাজাকারদের উত্তরসূরীরাই ঘটিয়েছে বলে মন্তব্য করেন।

মোস্তাফা জব্বার আরো বলেন, একাত্তরের হানাদার বাহিনীর এই দেশীয় প্রেতাত্মারা মুক্তিযুদ্ধে পরাজয়ের প্রতিশোধ নিতে সাম্প্রদায়িক অপশক্তির সাথে হাত মিলিয়ে শাল্লার ঘটনাটি ঘটিয়েছে। এ ধরনের ঘটনা মেনে নেয়া যায় না। সকলকে ঐক্যবদ্ধভাবে সাম্প্রদায়িক অপশক্তি রুখতে হবে। এতে প্রমাণিত হয় একাত্তরের লড়াই এখনও শেষ হয়নি। বঙ্গবন্ধুর নীতি ও আদর্শের বাংলাদেশে এখনও সেই রাজাকাররা ষড়যন্ত্র অব্যাহত রেখেছে। তাই আমাদের একাত্তরের লড়াই শেষ হয়নি এবং এজন্য এদের বিরুদ্ধে রাজনৈতিক যুদ্ধ অব্যাহত রাখতে হবে।

হাসানুল হক ইনু বলেন, উদ্দেশ্য প্রণোদিতভাবে একটি মহল ইতিহাস, ঐতিহ্য ও সংস্কৃতির বিরুদ্ধে ধারাবাহিক অপকর্ম করে বাংলাদেশ রাষ্ট্র, সংবিধানকে অবজ্ঞা করে দেশকে সাম্প্রদায়িক রাষ্ট্র বানানোর জন্য লিপ্ত আছে। তিনি ধর্মীয় সম্প্রীতি বিনষ্ট করতে উস্কানি দাতাদের বিরুদ্ধে ব্যবস্থা গ্রহণের প্রয়োজনীয়তার ওপর গুরুত্বারোপ করেন।

রাশেদ খান মেনন, শাল্লার ঘটনা দেশের সাম্প্রদায়িক অপশক্তির কর্মকাণ্ড হিসেবে উল্লেখ করে বলেন. ইউটিউবের মাধ্যমে সুবর্ণজয়ন্তীর বিরুদ্ধে কথা বলছেন একটি মহল, এ সব উস্কানি দাতাদের বিরুদ্ধে ব্যবস্থা নিতে হবে, প্রশাসনকে এ ব্যাপারে কঠোর ভূমিকা নিতে হবে। দেশের প্রগতিশীল শক্তিকে এই অপশক্তির বিরুদ্ধে ঐক্যবদ্ধ হয়ে কাজ করার আহ্বান জানান তিনি।

#

শেফায়েত/নাইচ/রফিকুল/সেলিম/২০২১/২১০০ ঘণ্টা

তথ্যবিবরণী                                                 নম্বর : ১৪১৪

**দেশে সাম্প্রদায়িক চেতনা বিস্তাররোধে ইসলামিক**

**ফাউন্ডেশনকে অগ্রণী ভূমিকা পালন করতে হবে**

 **-- ধর্ম প্রতিমন্ত্রী**

ঢাকা, ৮ চৈত্র (২২ মার্চ) :

 ধর্ম প্রতিমন্ত্রী মোঃ ফরিদুল হক খান বলেছেন, জাতির পিতা ইসলামের প্রকৃত শিক্ষা ও মূল্যবোধের প্রচার প্রসারে ইসলামিক ফাউন্ডেশন প্রতিষ্ঠা করেছিলেন। এ দেশে যাতে কোনো সাম্প্রদায়িক চেতনা বিস্তার লাভ করতে না পারে সেজন্য ইসলামিক ফাউন্ডেশনকে অগ্রণী ভূমিকা পালন করতে হবে। ধর্মের নামে বিশৃঙ্খলা সৃষ্টিকারীদের বিষয়ে কঠোর নজরদারি করার দায়িত্বও ইসলামিক ফাউন্ডেশনকে নিতে হবে।

আজ ঢাকার আগারগাঁওয়ে ইসলামিক ফাউন্ডেশন মিলনায়তনে ইসলামিক ফাউন্ডেশনের ৪৬তম প্রতিষ্ঠাবার্ষিকী উপলক্ষে ‘ইসলামিক ফাউন্ডেশন প্রতিষ্ঠাসহ ইসলামের প্রচার প্রসারে বঙ্গবন্ধুর অবদান’ শীর্ষক আলোচনা সভায় প্রধান অতিথির বক্তব্যে প্রতিমন্ত্রী এসব কথা বলেন।

 ধর্ম প্রতিমন্ত্রী বলেন, করোনাকালে জাতির চরম সংকটময় মূহুর্তে আলেম সমাজের মাধ্যমে বিভিন্ন সচেতনতামূলক বার্তা প্রেরণ, আলেম সমাজকে আর্থিক সহায়তা প্রেরণ, করোনায় মৃত ব্যক্তিদের দাফন-কাফনের ব্যবস্থা, করোনায় আর্থিকভাবে ক্ষতিগ্রস্তদের যাকাতের অর্থ প্রদানসহ বিভিন্ন কার্যক্রম পরিচালনা করে ইসলামিক ফাউন্ডেশন সর্বমহলে প্রশংসা পেয়েছে এবং দেশবাসীর কাছে আরো নির্ভরযোগ্য প্রতিষ্ঠানে পরিণত হয়েছে। বঙ্গবন্ধুর প্রতিষ্ঠিত এই প্রতিষ্ঠানের কর্মকর্তাদের সততা, নিষ্ঠা ও দায়িত্বের সাথে কাজ করার প্রতি গুরুত্বারোপ করে প্রতিমন্ত্রী বলেন, বঙ্গবন্ধুর নীতি ও আদর্শের পরিপন্থি এমন কোনো কাজ করা যাবে না যাতে বঙ্গবন্ধুর আদর্শের বিচ্যুতি ঘটে।

ইসলামিক ফাউন্ডেশনের প্রতিষ্ঠাবার্ষিকীতে মুজিববর্ষ উপলক্ষে ইসলামিক ফাউন্ডেশন প্রকাশিত ১০০টি বইয়ের শিরোনাম সম্বলিত বুকলেটের মোড়ক উন্মোচন করা হয়।

ইসলামিক ফাউন্ডেশনের মহাপরিচালক ড. মোঃ মুশফিকুর রহমানের সভাপতিত্বে অনুষ্ঠানে ধর্ম বিষয়ক মন্ত্রণালয় সম্পর্কিত সংসদীয় স্থায়ী কমিটির সদস্য ও হিন্দু ধর্মীয় কল্যাণ ট্রাস্টের সিনিয়র ভাইস চেয়ারম্যান মনোরঞ্জন শীল গোপাল, ধর্ম বিষয়ক মন্ত্রণালয় সম্পর্কিত সংসদীয় স্থায়ী কমিটির সদস্য বেগম রত্না আহমেদ, ধর্ম বিষয়ক মন্ত্রণালয়ের সচিব মোঃ নূরুল ইসলাম, ইসলামিক ফাউন্ডেশনের বোর্ড অভ্‌ গভর্নরসের গভর্নর এ এফ এম ইয়াহিয়া চৌধুরীসহ ইসলামিক ফাউন্ডেশনের বিভিন্ন বিভাগের পরিচালক ও কর্মকর্তাগণ উপস্থিত ছিলেন।

#

আনোয়ার/রোকসানা/সাহেলা/রফিকুল/সেলিম/২০২১/২০৫০ ঘণ্টা

তথ্যবিবরণী নম্বর : ১৪১৩

**সারা দেশে গত ২৪ ঘণ্টায় ৭০ হাজার ৯৩৩ জনের ভ্যাকসিন গ্রহণ**

ঢাকা, ৮ চৈত্র (২২ মার্চ) :

 গত ২৪ ঘণ্টায় সারা দেশে মোট ৭০ হাজার ৯৩৩ জন ভ্যাকসিন গ্রহণ করেছেন। এদের মধ্যে পুরুষ ৪০ হাজার ২১১ জন এবং মহিলা ৩০ হাজার ৭২২ জন।

 এ নিয়ে সারা দেশে গত ২৭ জানুয়ারি থেকে ২২ মার্চ পর্যন্ত সর্বমোট ভ্যাকসিন গ্রহীতার সংখ্যা ৪৯ লাখ ১১ হাজার ৯০২ জন। এদের মধ্যে পুরুষ ৩০ লাখ ৮০ হাজার ৭৩৩ জন এবং মহিলা ১৮ লাখ ৩১ হাজার ১৬৯ জন।

 উল্লেখ্য, ২২ মার্চ বিকাল ৫টা ৩০ মিনিট পর্যন্ত সরকার কর্তৃক তৈরিকৃত সুরক্ষা অ্যাপে মোট ৬২ লাখ ৮২ হাজার ৮৮৪ জন ভ্যাকসিন গ্রহণের জন্য নিবন্ধন করেছেন।

#

মিজানুর/রোকসানা/সাহেলা/রেজুয়ান/সঞ্জীব/সেলিম/২০২১/১৮৪০ ঘণ্টা

তথ্যবিবরণী                                                 নম্বর : ১৪১২

**নিরাপদ পানি সরবরাহে প্রতিটি জেলায় পানি পরীক্ষাগার নির্মাণ করা হচ্ছে**

 **-- স্থানীয় সরকার মন্ত্রী**

ঢাকা, ৮ চৈত্র (২২ মার্চ) :

স্থানীয় সরকার মন্ত্রী মোঃ তাজুল ইসলাম বলেছেন, দেশের সকল মানুষকে গুণগত ও মানসম্মত নিরাপদ পানি সরবরাহের লক্ষ্যে প্রতিটি জেলায় একটি করে পানি পরীক্ষাগার নির্মাণ করা হচ্ছে। একইসাথে পানির গুরুত্ব অনুধাবন করে অপচয় রোধে সবাইকে সচেতন হওয়ার আহ্বান জানান মন্ত্রী।

আজ রাজধানীর একটি হোটেলে জনস্বাস্থ্য প্রকৌশল অধিদপ্তর আয়োজিত বিশ্ব পানি দিবস-২০২১ উপলক্ষে এক সেমিনারে প্রধান অতিথির বক্তব্যে মন্ত্রী এসব কথা বলেন।

মন্ত্রী বলেন, মানুষের নিকট যে পানি সরবরাহ করা হবে সেগুলোর গুণগত মান ঠিক আছে কি না, পানির মধ্যে প্রয়োজনীয় উপাদান ছাড়া ক্ষতিকর বস্তু আছে কি না তা পরীক্ষা করে মানুষের নিকট পৌঁছে দিতেই এই ল্যাব প্রতিষ্ঠা করা হচ্ছে। অনেক ক্ষেত্রেই আমরা পানি অপচয় করে থাকি। পানির ব্যবহারে অধিক সচেতন হতে হবে বলেও উল্লেখ করেন তিনি।

মন্ত্রী আরো বলেন, ব্যাপক অর্থনৈতিক উন্নয়নের ফলে প্রচুর শিল্প-কলকারখানা প্রতিষ্ঠিত হচ্ছে। এতে স্বাভাবিকভাবেই পানির ব্যবহার বৃদ্ধি পাচ্ছে। তিনি বলেন, এসডিজি ২০৩০ অনুযায়ী দেশে ভূপৃষ্ঠের পানির ব্যবহার ৭০ শতাংশে উন্নীত করার লক্ষ্যমাত্রা নির্ধারণ করা থাকলেও এর আগেই বাংলাদেশ লক্ষ্যে পৌঁছে যাবে। ভূগর্ভস্থ পানির ব্যবহার বৃদ্ধি পাওয়ায় পানির স্তর অনেক নিচে নেমে যাওয়ার ফলে বিভিন্ন ধরনের সমস্যা তৈরি হচ্ছে বলেও জানান তিনি।

শহর-নগর এবং প্রত্যন্ত গ্রামাঞ্চলে নিরাপদ পানি পৌঁছে দিতে প্রধানমন্ত্রী শেখ হাসিনার সরকার নিরলসভাবে কাজ করে যাচ্ছে উল্লেখ করে মন্ত্রী বলেন, সুপেয় পানি সরবরাহের লক্ষ্যে তাঁর মন্ত্রণালয় থেকে অনেক মেগা প্রকল্প হাতে নেওয়া হয়েছে এবং হচ্ছে।

বিশেষ অতিথির বক্তব্যে পল্লী উন্নয়ন ও সমবায় প্রতিমন্ত্রী স্বপন ভট্টাচার্য্য বলেন, সরকার বাংলাদেশের উন্নত পানি সরবরাহ, স্যানিটেশন এবং স্বাস্থ্যবিধি অর্জনের জন্য নিবিড়ভাবে কাজ করছে।

স্থানীয় সরকার বিভাগের সিনিয়র সচিব হেলালুদ্দীন আহমদের সভাপতিত্বে অনুষ্ঠানে অন্যান্যের মধ্যে ওয়াসার ব্যবস্থাপনা পরিচালক তাকসিম এ খান, ওয়াটার এইড এর কান্ট্রি ডিরেক্টর হাসিন জাহান, বিশ্ব স্বাস্থ্য সংস্থা ও ইউনিসেফের প্রতিনিধিবৃন্দ এবং সুইডেনের রাষ্ট্রদূত বক্তব্য রাখেন। প্রফেসর এমেরিটাস ড. আইনুন নিশাত অনুষ্ঠানে মূল প্রবন্ধ উপস্থাপন করেন।

#

হায়দার/রোকসানা/সাহেলা/সঞ্জীব/সেলিম/২০২১/১৯৪০ ঘণ্টা

তথ্যবিবরণী                                                 নম্বর : ১৪১১

**জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী ও**

**স্বাধীনতার সুবর্ণজয়ন্তীর সপ্তম দিনের প্রতিপাদ্য ‘নারীমুক্তি, সাম্য ও স্বাধীনতা’**

ঢাকা, ৮ চৈত্র (২২ মার্চ) :

জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী এবং স্বাধীনতার সুবর্ণজয়ন্তী উদ্‌যাপন উপলক্ষে ‘মুজিব চিরন্তন’ মূল প্রতিপাদ্যের দশ দিনব্যাপী অনুষ্ঠানমালা’র সপ্তম দিনের (২৩ মার্চ ২০২১) প্রতিপাদ্য ‘নারীমুক্তি, সাম্য ও স্বাধীনতা’।

জাতীয় প্যারেড স্কয়ারে আয়োজিত উক্ত অনুষ্ঠান টেলিভিশন, বেতার, অনলাইন ও সোশ্যাল মিডিয়ায় সরাসরি সম্প্রচার করা হবে। অনুষ্ঠানসূচি অনুযায়ী প্রথম পর্বে বিকাল ৫টা ১৫ মিনিট থেকে সন্ধ্যা ৬টা পর্যন্ত আলোচনা অনুষ্ঠান, সন্ধ্যা ৬টা থেকে ৬টা ৩০ মিনিট পর্যন্ত ৩০ মিনিটের বিরতি এবং দ্বিতীয় পর্বে সন্ধ্যা ৬টা ৩০ মিনিট থেকে রাত ৮টা পর্যন্ত রয়েছে সাংস্কৃতিক অনুষ্ঠান।

আলোচনা অনুষ্ঠানে স্বাগত বক্তব্য প্রদান ও সঞ্চালনা করবেন শিক্ষা উপমন্ত্রী ব্যারিস্টার মহিবুল হাসান চৌধুরী। আলোচনায় অংশগ্রহণ করবেন স্পিকার ড. শিরীন শারমিন চৌধুরী। এছাড়া ইউনেস্কোর মহাপরিচালক অড্রে আজুলে’র ভিডিও বার্তা প্রচার করা হবে।

সাংস্কৃতিক অনুষ্ঠান পর্বে বঙ্গবন্ধুকে উৎসর্গ করে বন্ধু রাষ্ট্র সুইজারল্যান্ডের সাংস্কৃতিক অনুষ্ঠানের ধারণকৃত ভিডিও, ‘মুজিব চিরন্তন’ প্রতিপাদ্যের ওপর টাইটেল অ্যানিমেশন ভিডিও, থিয়েট্রিক্যাল কোরিওগ্রাফি, নারী ও বাংলাদেশ নিয়ে কালজয়ী কিছু গান, অনন্যা অপরাজিতা শীর্ষক থিম্যাটিক কোরিওগ্রাফি, গাহি সাম্যের গান শীর্ষক কয়েকটি গান, ক্ষুদ্র নৃগোষ্ঠীর গান ও কোরিওগ্রাফি এবং বঙ্গবন্ধুকে নিবেদিত গান পরিবেশনার মধ্য দিয়ে অনুষ্ঠানের সমাপ্তি হবে।

#

নাসরীন/রোকসানা/সাহেলা/রফিকুল/সেলিম/২০২১/১৮২৫ ঘণ্টা

তথ্যবিবরণী নম্বর : ১৪১০

**কোভিড**-**১৯**(**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ৮ চৈত্র (২২ মার্চ) :

 ‌        স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ২৫ হাজার ১১১ জনের নমুনা পরীক্ষা করে ২ হাজার ৮০৯ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৫ লাখ ৭৩ হাজার ৬৮৭ জন।

 গত ২৪ ঘণ্টায় ৩০জন-সহ এ পর্যন্ত ৮ হাজার ৭২০ জন এ রোগে মৃত্যুবরণ করেছেন।

 করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ৫ লাখ ২৪ হাজার ১৫৯ জন।

#

হাবিবুর/রোকসানা/সাহেলা/রফিকুল/আব্বাস/২০২১/১৭৪০ ঘণ্টা

তথ্যবিবরণী                                                 নম্বর : ১৪০৯

**মুজিববর্ষে গ্রামীণ অবকাঠামো উন্নয়নে ২ হাজার ২০৩ কোটি ৭৭ লাখ টাকা বরাদ্দ**

ঢাকা, ৮ চৈত্র (২২ মার্চ) :

দুর্যোগ ব্যবস্থাপনা ও ত্রাণ মন্ত্রণালয় চলতি ২০২০-২১ অর্থবছরে গ্রামীণ অবকাঠামো উন্নয়নে দুই হাজার ২০৩ কোটি ৭৭ লাখ টাকা বরাদ্দ করেছে। এর মধ্যে কাবিটা’য় ১ম কিস্তিতে ৩৮০ কোটি ৫১ লাখ এবং ২য় কিস্তিতে ২৭৯ কোটি ৫২ লাখ টাকাসহ মোট ৬৬০ কোটি দুই লাখ টাকা এবং টিআর খাতে ১ম ও ২য় কিস্তিতে ২৭৮ কোটি টাকা করে মোট ৫৫৬ কোটি টাকা বরাদ্দ দেয়া হয়েছে। অর্থাৎ কাবিটা ও টিআর খাতে ১ম ও ২য় কিস্তিতে মোট এক হাজার ২১৬ কোটি দুই লাখ টাকা বরাদ্দ দেয়া হয়েছে।

এছাড়াও জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী ‘মুজিববর্ষ’ উপলক্ষ্যে চলমান কর্মসূচির আওতায় অধিক গ্রামীণ অবকাঠামোর উন্নয়ন কার্যক্রম বাস্তবায়নের লক্ষ্যে বিশেষ উদ্যোগ গ্রহণ করা হয়। সেলক্ষ্যে এবার ১ম ও ২য় কিস্তির অতিরিক্ত ৩য় কিস্তিতে অর্থ বরাদ্দ দেয়া হয়েছে। প্রথম বারের মতো এবার ৩য় কিস্তিতে কাবিটা খাতে ৫৭০ কোটি ৭৭ লাখ টাকা এবং টিআর খাতে ৪১৭ কোটি অর্থাৎ ৯৮৭ কোটি ৭৭ লাখ টাকা বরাদ্দ দেয়া হয়েছে।

বর্তমান সরকারের নির্বাচনি ইশতেহার অনুযায়ী ‘আমার গ্রাম আমার শহর’ বাস্তবায়নে এসব বিশেষ বরাদ্দ দেশের প্রতিটি গ্রামকে নগর সুবিধার আওতায় আনতে ভূমিকা রাখতে সহায়ক হবে। গ্রামীণ রাস্তা-ঘাট নির্মাণ ও সংস্কার এবং অবকাঠামো উন্নয়নে এসব অর্থ ব্যয় করা হবে। প্রতিটি নির্বাচনি এলাকার সংসদ সদস্য, বিভাগীয় কমিশনার, জেলা প্রশাসক, উপজেলা পরিষদ এবং পৌরসভার অনুকূলে এসব বরাদ্দ দেয়া হয়েছে।

৩য় কিস্তিতে সংসদ সদস্যগণকে প্রতি নির্বাচনি এলাকায় কাবিটা খাতে এক কোটি সাত লাখ ৮১ হাজার ২৮৪ টাকা করে এবং টিআর খাতে ৭৪ লাখ ৩৬ হাজার ৫শত টাকা করে বরাদ্দ দেয়া হয়েছে। এছাড়া প্রতিটি সংরক্ষিত মহিলা আসনে কাবিটা খাতে ৩৪ লাখ ২৪ হাজার ৬৪৩ টাকা এবং টিআর খাতে ২৫ লাখ দুই হাজার টাকা করে বরাদ্দ দেয়া হয়েছে।

প্রতি উপজেলা পরিষদে কাবিটা খাতে গড়ে ৫২ লাখ ২০ হাজার ৪৯২ টাকা এবং টিআর খাতে ২৯ লাখ ৬৬ হাজার ৪৬৩ টাকা বরাদ্দ দেয়া হয়েছে। প্রতিটি বিভাগে টিআর খাতে ৭৮ লাখ ১৮ হাজার ৭৫০ টাকা করে মোট ছয় কোটি ২৫ লাখ ৫০ হাজার টাকা ও প্রতিটি জেলায় ১৯ লাখ ৫৪ হাজার ৬৮৭ টাকা করে মোট ১২ কোটি ৫০ লাখ ৯৯ হাজার ৯৬৮ টাকা এবং প্রতিটি পৌরসভায় পাঁচ লাখ আট হাজার ৫৩৬ টাকা করে বরাদ্দ দেয়া হয়। বরাদ্দকৃত অর্থে গ্রামীণ অবকাঠামো তৈরি হলে ২০৪১ সালের উন্নত বাংলাদেশ গড়ার ক্ষেত্রে গুরুত্বপূর্ণ ভূমিকা রাখবে।

#

সেলিম/পরীক্ষিৎ/রেজ্জাকুল/শামীম/২০২১/১৬০৬ ঘণ্টা

তথ্যবিবরণী                                                 নম্বর : ১৪০৮

**আতিকউল্লাহ খান মাসুদের মৃত্যুতে মন্ত্রিপরিষদের সদস্যবৃন্দের শোক**

ঢাকা, ৮ চৈত্র (২২ মার্চ) :

 দৈনিক জনকণ্ঠের সম্পাদক ও প্রকাশক মোহাম্মদ আতিকউল্লাহ খান মাসুদের মৃত্যুতে মন্ত্রী ও প্রতিমন্ত্রীবর্গ গভীর শোক ও দুঃখ প্রকাশ করেছেন।

 পৃথক পৃথক শোকবার্তায় তাঁরা প্রয়াত আতিকউল্লাহ খান মাসুদের আত্মার শান্তি কামনা করেন এবং শোকসন্তপ্ত পরিবারের প্রতি গভীর সমবেদনা জানান।

 মোহাম্মদ আতিকউল্লাহ খান মাসুদের মৃত্যুতে গভীর শোক ও দুঃখ প্রকাশ করেছেন সড়ক পরিবহন ও সেতুমন্ত্রী ওবায়দুল কাদের; কৃষিমন্ত্রী ড. মোঃ আব্দুর রাজ্জাক; তথ্য ও সম্প্রচার মন্ত্রী ড. হাছান মাহ্‌মুদ; আইন, বিচার ও সংসদ বিষয়ক মন্ত্রী আনিসুল হক; অর্থমন্ত্রী আ হ ম মুস্তফা কামাল; শিক্ষামন্ত্রী ডা. দীপু মনি; পররাষ্ট্রমন্ত্রী ড. এ কে আব্দুল মোমেন; শিল্পমন্ত্রী নূরুল মজিদ মাহমুদ হুমায়ূন; বস্ত্র ও পাটমন্ত্রী গোলাম দস্তগীর গাজী; স্বাস্থ্য ও পরিবার কল্যাণ মন্ত্রী জাহিদ মালেক; বাণিজ্যমন্ত্রী টিপু মুনশি; সমাজকল্যাণ মন্ত্রী নুরুজ্জামান আহমেদ; মৎস্য ও প্রাণিসম্পদ মন্ত্রী শ ম রেজাউল করিম; পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন; ভূমিমন্ত্রী সাইফুজ্জামান চৌধুরী; রেলপথ মন্ত্রী মোঃ নূরুল ইসলাম সুজন; বিজ্ঞান ও প্রযুক্তি মন্ত্রী স্থপতি ইয়াফেস ওসমান ও ডাক ও টেলিযোগাযোগ মন্ত্রী মোস্তাফা জব্বার।

 এছাড়াও শোকপ্রকাশ করেছেন শিল্প প্রতিমন্ত্রী কামাল আহমেদ মজুমদার; সমাজকল্যাণ প্রতিমন্ত্রী মোঃ আশরাফ আলী খান খসরু; শ্রম ও কর্মসংস্থান প্রতিমন্ত্রী বেগম মন্নুজান সুফিয়ান; নৌপরিবহন প্রতিমন্ত্রী খালিদ মাহ্‌মুদ চৌধুরী; তথ্য ও যোগাযোগ প্রযুক্তি প্রতিমন্ত্রী জুনা‌ইদ আহমেদ পলক; জনপ্রশাসন প্রতিমন্ত্রী ফরহাদ হোসেন; পল্লী উন্নয়ন ও সমবায় প্রতিমন্ত্রী স্বপন ভট্টাচার্য; পানিসম্পদ প্রতিমন্ত্রী জাহিদ ফারুক; তথ্য ও সম্প্রচার প্রতিমন্ত্রী ডা. মোঃ মুরাদ হাসান; গৃহায়ন ও গণপূর্ত প্রতিমন্ত্রী শরীফ আহমেদ; সংস্কৃতি বিষয়ক প্রতিমন্ত্রী কে এম খালিদ; বেসামরিক বিমান পরিবহন ও পর্যটন প্রতিমন্ত্রী মোঃ মাহবুব আলী ও মহিলা ও শিশু বিষয়ক প্রতিমন্ত্রী বেগম ফজিলাতুন নেছা।

#

পরীক্ষিৎ/শাম্মী/রেজ্জাকুল/শামীম/২০২১/১৫৩৮ ঘণ্টা

তথ্যবিবরণী                                                 নম্বর : ১৪০৭

**আতিকউল্লাহ খান মাসু্দের মৃত্যুতে সড়ক পরিবহন ও সেতুমন্ত্রীর শোক**

ঢাকা, ৮ চৈত্র (২২ মার্চ) :

দৈনিক জনকণ্ঠের সম্পাদক ও প্রকাশক এবং বরেণ্য সাংবাদিক মোহাম্মদ আতিকউল্লাহ খান মাসুদের মৃত্যুতে গভীর শোক ও দুঃখ প্রকাশ করেছেন সড়ক পরিবহন ও সেতুমন্ত্রীএবং বাংলাদেশ আওয়ামী লীগের সাধারণ সম্পাদক ওবায়দুল কাদের।

মন্ত্রী মরহুমের বিদেহী আত্মার মাগফেরাত কামনা করেন এবং শোকসন্তপ্ত পরিবারের প্রতি গভীর সমবেদনা জানান।

#

আকরাম/পরীক্ষিৎ/জুলফিকার/রেজ্জাকুল/শামীম/২০২১/১৫১৬ ঘণ্টা

তথ্যবিবরণী                                                 নম্বর : ১৪০৬

**আতিকউল্লাহ খান মাসু্দের মৃত্যুতে স্পিকারের শোক**

ঢাকা, ৮ চৈত্র (২২ মার্চ) :

 জাতীয় সংসদের স্পিকার ড. শিরীন শারমিন চৌধুরী দৈনিক জনকণ্ঠের সম্পাদক ও প্রকাশক মোহাম্মদ আতিকউল্লাহ খান মাসু্দের মৃত্যুতে গভীর শোক ও দুঃখ প্রকাশ করেছেন।

 শোকবার্তায় স্পিকার মরহুমের রুহের মাগফেরাত কামনা করেন এবং শোকসন্তপ্ত পরিবারের প্রতি গভীর সমবেদনা জানান।

 এছাড়া, ডেপুটি স্পিকার মোঃ ফজলে রাব্বী মিয়া এবং চিফ হুইপ নূর-ই-আলম চৌধুরী মোহাম্মদ আতিকউল্লাহ খান মাসু্দের মৃত্যুতে গভীর শোক ও দুঃখ প্রকাশ করেছেন।

#

তারিক/পরীক্ষিৎ/জুলফিকার/রেজ্জাকুল/শামীম/২০২১/১৫০৫ ঘণ্টা

তথ্যবিবরণী                                                 নম্বর : ১৪০৫

**আতিকউল্লাহ খান মাসু্দের মৃত্যুতে তথ্য ও সম্প্রচার মন্ত্রীর শোক**

ঢাকা, ৮ চৈত্র (২২ মার্চ) :

দৈনিক জনকণ্ঠ সম্পাদক ও প্রকাশক এবং বরেণ্য সাংবাদিক মোহাম্মদ আতিকউল্লাহ খান মাসুদের মৃত্যুতে গভীর শোক ও দুঃখ প্রকাশ করেছেন তথ্য ও সম্প্রচার মন্ত্রী এবং বাংলাদেশ আওয়ামী লীগের যুগ্ম সাধারণ সম্পাদক ড. হাছান মাহ্‌মুদ।

শোকবার্তায় ড. হাছান মাহমুদ বলেন, আতিকউল্লাহ খান মাসুদ তাঁর সুদীর্ঘ সাংবাদিকতা জীবনে সম্পাদনা ও সাংবাদিকতায় যে নীতি ও আদর্শের দৃষ্টান্ত তৈরি করেছেন, তা অনুকরণীয় হয়ে রয়েছে। তাঁর মৃত্যুতে দেশ একজন নিবেদিতপ্রাণ বরেণ্য সম্পাদককে হারালো।

মন্ত্রী মরহুমের বিদেহী আত্মার মাগফেরাত কামনা করেন এবং শোকসন্তপ্ত পরিবারের প্রতি গভীর সমবেদনা জানান।

**তথ্য ও সম্প্রচার প্রতিমন্ত্রীর শোক**

পৃথক শোকবার্তায় তথ্য ও সম্প্রচার প্রতিমন্ত্রী ডা. মোঃ মুরাদ হাসান আতিকউল্লাহ খান মাসুদের মৃত্যুতে গভীর শোক ও দুঃখ প্রকাশ করেছেন।

প্রতিমন্ত্রী বলেন, আতিকউল্লাহ খান মাসুদ অসাম্প্রদায়িক বাংলাদেশ গঠন ও মুক্তিযুদ্ধের চেতনা নতুন প্রজন্মের মধ্যে ছড়িয়ে দিতে গুরুত্বপূর্ণ ভুমিকা রেখেছেন। দৈনিক জনকণ্ঠের মাধ্যমে তিনি সংবাদপত্র প্রকাশনার ক্ষেত্রে নতুন ধারার সূচনা করেন। তাঁর মৃত্যু অসাম্প্রদায়িক ও মুক্তচিন্তার ক্ষেত্রে গভীর শূন্যতার সৃষ্টি করবে যা সহজে পূরণ হবার নয় ।

প্রতিমন্ত্রী মরহুমের বিদেহী আত্মার মাগফেরাত কামনা করেন এবং শোকসন্তপ্ত পরিবারের প্রতি গভীর সমবেদনা জানান।

#

আকরাম/পরীক্ষিৎ/শাম্মী/রেজ্জাকুল/শামীম/২০২১/১৪৩৫ ঘণ্টা

তথ্যবিবরণী নম্বর : ১৪০৪

**লকডাউন বা সরকারি ছুটির বিষয়ে সরকার কোন সিদ্ধান্ত গ্রহণ করেনি**

ঢাকা, ৮ চৈত্র (২২ মার্চ) :

 করোনা ভাইরাসজনিত রোগের প্রাদুর্ভাবের কারণে দেশে লকডাউন বা সরকারি সাধারণ ছুটি নিয়ে জনমনে বিভ্রান্তি দেখা যাচ্ছে।

 সরকার সুস্পষ্টভাবে জানাচ্ছে যে, করোনা ভাইরাসজনিত রোগের প্রাদুর্ভাবের কারণে লকডাউন বা সরকারি ছুটির বিষয়ে সরকার কোন সিদ্ধান্ত গ্রহণ করেনি।

উল্লেখ্য, সামাজিক যোগাযোগ মাধ্যমে গতবছরের অর্থাৎ ২০২০ সালের ২৩ মার্চের সরকারি ঘোষণার একটি পুরানো ভিডিও একটি মহল অসৎ উদ্দেশ্যে ভাইরাল করেছে।

এই ধরণের অসত্য ও বিভ্রান্তিকর তথ্যসংবলিত প্রচারণার সাথে জড়িতদের বিষয়ে সরকার কঠোর ব্যবস্থা গ্রহণ করবে।

#

আসাদ/পরীক্ষিৎ/রেজ্জাকুল/শামীম/২০২১/১৩৪০ ঘণ্টা

তথ্যবিবরণী নম্বর: ১৪০২

স্বাধীনতা দিবস উদযাপন

**জাতীয় স্মৃতিসৌধের ফুলের বাগানের ক্ষতিসাধন না করার আহ্বান**

ঢাকা, ৮ চৈত্র (২২ মার্চ) :

আগামী ২৬ মার্চ মহান স্বাধীনতা ও জাতীয় দিবস ২০২১ উদযাপন উপলক্ষ্যে সাভার জাতীয় স্মৃতিসৌধে পুষ্পস্তবক অর্পণকালে স্মৃতিসৌধের ফুলের বাগানের কোনোরূপ ক্ষতিসাধন না করার জন্য সর্বসাধারণের প্রতি অনুরোধ জানিয়েছে মুক্তিযুদ্ধ বিষয়ক মন্ত্রণালয়।

#

তথ্যবিবরণী নম্বর : ১৪০৩

স্বাধীনতা দিবস উদ্‌যাপন

**গাবতলী থেকে জাতীয় স্মৃতিসৌধ পর্যন্ত সড়কে ত্রিমাত্রিক বা বক্স আকারে তোরণ তৈরি করা যাবে না**

ঢাকা, ৮ চৈত্র (২২ মার্চ) :

 মহান স্বাধীনতা ও জাতীয় দিবস ২০২১ উদযাপন উপলক্ষ্যে ঢাকার গাবতলী থেকে জাতীয় স্মৃতিসৌধ পর্যন্ত সড়কে কোন ধরনের তোরণ, ব্যানার, ফেস্টুন এবং পোস্টার লাগানো সীমিত রাখার বিষয়ে সিদ্ধান্ত গৃহীত হয়েছে।

 উক্ত সড়কে কোনভাবেই ত্রিমাত্রিক অথবা বক্স আকারে তোরণ তৈরি করা যাবে না।

 মুক্তিযুদ্ধ বিষয়ক মন্ত্রণালয় সম্প্রতি এ সিদ্ধান্তের কথা জানায়।

 এক্ষেত্রে সীমিত পর্যায়ে পোস্টার, ব্যানার ও ফেস্টুন নিরাপদ দূরত্বে স্থাপন করা যেতে পারে বলে মন্ত্রণালয় থেকে জানানো হয়।

#

মারুফ/পরীক্ষিৎ/জুলফিকার/শাম্মী/রেজ্জাকুল/শামীম/২০২১/১২৩৬ ঘণ্টা

তথ্যবিবরণী নম্বর: ১৪০১

২৫ মার্চ রাতে সারাদেশে ১ মিনিট ব্ল্যাকআউট

**রাতে আলোকসজ্জা করা যাবেনা**

ঢাকা, ৮ চৈত্র (২২ মার্চ) :

২৫ মার্চ গণহত্যা দিবসে রাত ৯টা থেকে ৯টা ১ মিনিট পর্যন্ত  সারাদেশে  প্রতীকী  ‘ব্ল্যাক আউট’ পালন করা হবে। তবে কেপিআই এবং জরুরি স্থাপনাসমূহ এ কর্মসূচির আওতামুক্ত থাকবে।

২৫ মার্চ রাতে সকল সরকারি, আধা-সরকারি, স্বায়ত্তশাসিত এবং বেসরকারি ভবন ও স্থাপনাসমূহে কোনো আলোকসজ্জা করা যাবেনা। তবে ২৬ মার্চ সন্ধ্যা থেকে আলোকসজ্জা করা যাবে।

২৫ মার্চ গণহত্যা দিবসের জাতীয় কর্মসূচি বাস্তবায়নে সরকার এ সিদ্ধান্ত নিয়েছে। কর্মসূচিগুলো বাস্তবায়নে সংশ্লিষ্ট সরকারি-বেসরকারি প্রতিষ্ঠান তথা সর্বসাধারণকে মুক্তিযুদ্ধ বিষয়ক মন্ত্রণালয়ের পক্ষ হতে অনুরোধ জানানো হয়েছে।

#

মারুফ/পরীক্ষিৎ/জুলফিকার/শাম্মী/রেজ্জাকুল/শামীম/২০২১/১১১২ ঘণ্টা

**Not to publish before 5 PM**

Handout Number : 1400

**Prime Minister’s Message on the World Meteorological Day**

Dhaka, 22 March :

 Prime Minister Sheikh Hasina has given the following Message on the occasion of the World Meteorological Day 2021:

 “I am Happy to know that ‘World Meteorological Day-2021’ is being celebrated in Bangladesh like other countries of the world.

 I think, this year’s theme ‘The Ocean, our climate and weather’ is very relevant and meaningful in the present context.

 The incumbent Awami League Government has given utmost importance on the issue of climate change and its challenges. Our Government has been working relentlessly to deal with the climate change issues and its adverse impact for achieving Sustainable Development Goal. Capacity development of Bangladesh Meteorological Department in providing accurate and timely weather and climate forecasts is underway during our Government.

 We have enacted Meteorological Act-2018. 5 weather radar stations, numerical weather prediction system, 12 new weather observatories, 14 first-class weather observatories at different river ports of the country and residential building have been established through 10 development projects in the last 12 years of our Government. To ensure availability of real time weather forecast for the people BMD Weather App has been launched and marine weather monitoring system at the maritime boundary of Bangladesh has been set up. Installation of high performance computing system to provide ten days advance forecast to the needs of the farmers, Automatic Soil Moisture Observation Network, Automatic Optical Rainfall measurement Network and Carbon Monitoring Network have also been completed. As a result, despite widespread impact of climate change and to some extreme extent like cyclones, thunderstorms, storm surges, heavy rainfall etc, the damage of lives and properties has been brought down to a minimum in the last decade. Strengthening of Meteorological Information Service and Early Warning Systems (Component-A) under ‘Bangladesh Weather and Climate Services Regional Project,’‘Ground Receiving System’ of GEO-COMSAT Satellite, improvement on Meteorological Radar at Dhaka and Rangpur Projects are being implemented.

 With improved monitoring of the ocean and enhanced scientific understanding, Bangladesh Meteorological Department has been forecasting better than ever and early warnings, which contribute to accelerate the socio-economic development of the country. The capability of Bangladesh Meteorological Department in weather forecasts and early warnings will improve further in the years to come through implementation of the ongoing projects. Bangladesh will advance further to become a developed country by 2041 through sustainable development planning and its implementation. Morever, we have already formulated a 100-year plan namely ‘Bangladesh Delta Plan-2100’ to attain the desired development tackling the adversities caused by climate change.

 I hope the celebration of World Meteorological Day will increase the awareness on weather and climate among the people of the country.

 I wish the overall success of the ‘World Meteorological Day-2021’

 Joi Bangla, Joi Bangabandhu

 May Bangladesh Live Forever.”

#

Emrul/Parikshit/Zulfikar/Shammi/Rezzakul/Shamim/2021/1515 hours

Not to publish before 5 PM

**Not to publish before 5 PM**

Handout Number : 1399

**President's Message on the World Meteorological Day**

Dhaka, 22 March :

 President Md. Abdul Hamid has given the following message on the occasion of the World Meteorological Day 2021:

“I welcome the initiative of observing the ‘World Meteorological Day 2021’ in Bangladesh like other countries in the world. The ocean plays an important role in changing the world’s climate and weather systems. I believe the theme of the ‘World Meteorological Day’ this year ‘The Ocean, our Climate and Weather’ is appropriate in this regard.

It marks the launch of the United Nation’s Decade (2021-2030) of Ocean Science for sustainable development. Adequate knowledge about the ocean science for better understanding of human-induced climate change is essential. The ocean stores most of the heat energy that is trapped by greenhouse gases and plays a major role in climate change processes. Massive ocean observations and research works are indispensable for understanding ocean warming and sea level rising.

 To reduce the risk of natural disasters, Multi-Hazard Early Warning System is becoming popular, which plays an important role for achieving Sustainable Development Goals. As the ocean is a global common factor, strong international coordination is needed to ensure regular and sustained observations. To monitor the present state of the ocean, WMO co-sponsors the global oceanographic system along with other renowned relevant international organizations. Technological advancements contribute to enhance our ability for monitoring the ocean and its role in weather and climate. To address the issues of climate change mutual cooperation in the international arena has become vital for exchanging weather and climate information among the nations. National policy formulation, awareness building and clear understanding of weather pattern would be possible to mitigate the climate change risks and natural disasters through this cooperation.

 Bangladesh is a natural disaster prone country. Its weather and climate mainly depend on the oceanic process. The weather and climate pattern are inextricably linked with the agricultural production, fish cultivation and other relevant socio-economic activities. I hope Bangladesh Meteorological Department will be able to disseminate improved weather and climate services to the people of our country incorporating advanced science and technologies.

I wish the ‘World Meteorological Day 2021’ a grand success.

Joi Bangla.

Khoda Hafez, May Bangladesh Live Forever.”

#

Hasan/Parikshit/Zulfikar/Shammi/Rezzakul/Shamim/2021/1225 hours

Not to publish before 5 PM

**আজ বিকাল পাঁচটার আগে প্রচার করা নিষেধ**

তথ্যবিবরণী নম্বর: ১৩৯৮

**বিশ্ব আবহাওয়া দিবসে প্রধানমন্ত্রীর বাণী**

ঢাকা, ৮ চৈত্র (২২ মার্চ) :

 প্রধানমন্ত্রী শেখ হাসিনা আগামীকাল ২৩ মার্চ বিশ্ব আবহাওয়া দিবস-২০২১ উপলক্ষ্যে নিম্নোক্ত বাণী প্রদান করেছেন :

 “বিশ্বের অন্যান্য দেশের মতো বাংলাদেশেও ‘বিশ্ব আবহাওয়া দিবস-২০২১’ উদযাপিত হচ্ছে জেনে আমি আনন্দিত। এবারের প্রতিপাদ্য ‘সমুদ্র, আমাদের জলবায়ু ও আবহাওয়া’ বর্তমান প্রেক্ষাপটে প্রাসঙ্গিক ও অর্থবহ বলে আমি মনে করি।

 বর্তমান আওয়ামী লীগ সরকার জলবায়ু পরিবর্তন এবং এর চ্যালেঞ্জ মোকাবিলা গুরুত্বের সাথে গ্রহণ করেছে। টেকসই উন্নয়ন অভীষ্ট লক্ষ্য অর্জনে জলবায়ু ও এর প্রভাব মোকাবিলায় আমাদের সরকার নিরলসভাবে কাজ করে যাচ্ছে। সঠিক ও সময়োপযোগী আবহাওয়া ও জলবায়ু পূর্বাভাস প্রদানের ক্ষেত্রে আমাদের সরকারের সময়েই বাংলাদেশ আবহাওয়া অধিদপ্তরের সক্ষমতা বৃদ্ধির কার্যক্রম চলমান রয়েছে। আমরা আবহাওয়া আইন-২০১৮ প্রণয়ন করেছি।

 আমাদের সরকারের এই ১২ বছরে ১০টি ‍উন্নয়ন প্রকল্পের মাধ্যমে ৫টি আবহাওয়া রাডার স্টেশন, গাণিতিক আবহাওয়া পূর্বাভাস পদ্ধতি প্রচলন, ১২টি নতুন আবহাওয়া পর্যবেক্ষণাগার, ১৪টি নদীবন্দরে ১ম শ্রেণির আবহাওয়া পর্যবেক্ষণাগার শক্তিশালীকরণ এবং আবাসিক ভবন নির্মাণ করা হয়েছে। আবহাওয়া পূর্বাভাস জনগণের নিকট সহজলভ্য করার জন্য বিএমডি ওয়েদার অ্যাপ এবং বাংলাদেশের সমুদ্রসীমায় সমুদ্রের আবহাওয়া মনিটরিং সিস্টেম স্থাপন করা হয়েছে। কৃষকদের প্রয়োজনে ১০ দিনের আগাম আবহাওয়া পূর্বাভাস প্রদানের জন্য শক্তিশালী কম্পিউটার স্থাপন, স্বয়ংক্রিয় মাটির আর্দ্রতা পর্যবেক্ষণ নেটওয়ার্ক, স্বয়ংক্রিয় বৃষ্টিমাপক অপটিক্যাল নেটওয়ার্ক, কার্বন পর্যবেক্ষণ নেটওয়ার্ক স্থাপন করা হয়েছে। ফলে গত এক দশকে জলবায়ু পরিবর্তনের ব্যাপক প্রভাব এবং ঘূর্ণিঝড়, বজ্রঝড়, জলোচ্ছ্বাস, অতিবৃষ্টিসহ অন্যান্য চরম আবহাওয়াগত ঘটনার পরও ক্ষয়-ক্ষতি সর্বনিম্ন পর্যায়ে নামিয়ে আনা সম্ভব হয়েছে। পাশাপাশি, বাংলাদেশ আঞ্চলিক আবহাওয়া ও জলবায়ু সেবা প্রকল্প (কম্পোনেন্ট-এ) এর আওতায় ‘আবহাওয়া তথ্যসেবা ও সতর্কবাণী পদ্ধতি জোরদারকরণ’ GEO-COMSAT Satellite এর ভূ-গ্রাহকযন্ত্র স্থাপন, Meteorological Radar at Dhaka and Rangpur উন্নয়ন প্রকল্প চলমান রয়েছে।

 উন্নত সমুদ্র পর্যবেক্ষণ ও বৈজ্ঞানিক বিশ্লেষণের মাধ্যমে বাংলাদেশ আবহাওয়া অধিদপ্তর আরো অধিক দক্ষতার সাথে জলবায়ু ও আবহাওয়ার পূর্বাভাস প্রদান করছে; যা দেশের আর্থসামাজিক উন্নয়নকে বেগবান করছে। বাংলাদেশ আবহাওয়া অধিদপ্তরের চলমান প্রকল্পসমূহ বাস্তবায়িত হলে আগামী কয়েক বছরের মধ্যে পূর্বাভাস ও আগাম সতর্কবার্তা প্রদানে আমাদের সক্ষমতা বহুলাংশে বৃদ্ধি পাবে। এর ফলে টেকসই উন্নয়ন পরিকল্পনা গ্রহণ এবং তা বাস্তবায়নের মাধ্যমে ২০৪১ সালের মধ্যে উন্নত-সমৃদ্ধ দেশে উত্তরণের পথে বাংলাদেশ আরো এগিয়ে যাবে। পাশাপাশি জলবায়ু পরিবর্তনের ফলে সৃষ্ট ঘাত-প্রতিঘাত মোকাবিলা করে কাঙ্ক্ষিত উন্নয়ন অর্জনের জন্য আমরা ‘বাংলাদেশ বদ্বীপ পরিকল্পনা ২১০০’ নামে শতবর্ষের একটি পরিকল্পনা প্রণয়ন করেছি।

 আমি আশা করি, বিশ্ব আবহাওয়া দিবস পালনের মাধ্যমে দেশের জনগণের মধ্যে আবহাওয়া ও জলবায়ু বিষয়ক সচেতনতা আরো বৃদ্ধি পাবে।

 আমি ‘বিশ্ব আবহাওয়া দিবস-২০২১’ এর সার্বিক সাফল্য কামনা করছি।

 জয় বাংলা, জয় বঙ্গবন্ধু

 বাংলাদেশ চিরজীবী হোক।”

#

সরওয়ার/পরীক্ষিৎ/জুলফিকার/শাম্মী/রেজ্জাকুল/শামীম/২০২১/১২০৭ ঘণ্টা

আজ বিকাল পাঁচটার আগে প্রচার করা নিষেধ

**আজ বিকাল পাঁচটার আগে প্রচার করা নিষেধ**

তথ্যবিবরণী নম্বর: ১৩৯৭

**বিশ্ব আবহাওয়া দিবসে রাষ্ট্রপতির বাণী**

ঢাকা, ৮ চৈত্র (২২ মার্চ) :

রাষ্ট্রপতি মোঃ আবদুল হামিদ আগামীকাল ২৩ মার্চ ‘বিশ্ব আবহাওয়া দিবস ২০২১’ উপলক্ষ্যে নিম্নোক্ত বাণী প্রদান করেছেন :

“বিশ্বের অন্যান্য দেশের ন্যায় বাংলাদেশেও ‘বিশ্ব আবহাওয়া দিবস ২০২১’ উদযাপনের উদ্যোগকে আমি স্বাগত জানাই। পৃথিবীর আবহাওয়া ও জলবায়ু পরিবর্তনে সমুদ্র গুরুত্বপূর্ণ ভূমিকা পালন করে থাকে। তাই এ বছরের বিশ্ব আবহাওয়া দিবসের প্রতিপাদ্য ‘সমুদ্র, আমাদের জলবায়ু ও আবহাওয়া’ যথাযথ হয়েছে বলে আমি মনে করি।

টেকসই উন্নয়নে জাতিসংঘ ২০২১-২০৩০ পর্যন্ত সময়কে সমুদ্রবিজ্ঞান দশক হিসেবে চিহ্নিত করেছে। মানবসৃষ্ট জলবায়ু পরিবর্তন সম্পর্কে আরো সম্যক ধারণা অর্জনের জন্য সমুদ্র বিষয়ক জ্ঞান অর্জন অপরিহার্য। গ্রিন হাউজ গ্যাস দ্বারা বায়ুমণ্ডলে আবদ্ধ তাপশক্তির বেশির ভাগই সমুদ্র সংরক্ষণ করে যা জলবায়ু পরিবর্তনে গুরুত্বপূর্ণ ভূমিকা রাখে। এজন্য সমুদ্রের তাপমাত্রা ও উচ্চতা বৃদ্ধি অনুধাবনে ব্যাপক পর্যবেক্ষণ ও গবেষণা অপরিহার্য।

সমন্বিত দুর্যোগ ও আগাম সতর্কবার্তা ব্যবস্থাপনা পদ্ধতি প্রাকৃতিক দুর্যোগের ঝুঁকি হ্রাসসহ টেকসই উন্নয়নের লক্ষ্য অর্জনে গুরুত্বপূর্ণ ভূমিকা পালন করে থাকে। আবহাওয়া ও জলবায়ুর অন্যতম বৈশ্বিক নিয়ামক হিসেবে সমুদ্রে নিয়মিত পর্যবেক্ষণ অক্ষুণ্ন রাখার জন্য শক্তিশালী আন্তর্জাতিক সহযোগিতা প্রয়োজন। এক্ষেত্রে বিশ্ব আবহাওয়া সংস্থা আর্ন্তজাতিকভাবে স্বীকৃত সমুদ্রবিজ্ঞান বিষয়ক সহযোগী সকল সংস্থার সাথে একযোগে কাজ করছে। প্রযুক্তিগত উন্নয়ন সমুদ্র পর্যবেক্ষণে দক্ষতা বৃদ্ধি এবং আবহাওয়া ও জলবায়ুতে সমুদ্রের অবদান সম্পর্কে অবহিতকরণে গুরুত্বপূর্ণ ভুমিকা পালন করে। একইভাবে জলবায়ু পরিবর্তন মোকাবিলায় তথ্য আদান প্রদানে আন্তর্জাতিক সহযোগিতা অপরিহার্য। এই সহযোগিতার মাধ্যমে প্রাকৃতিক দুর্যোগ ঝুঁকি প্রশমনে জাতীয় নীতিমালা প্রণয়ন, সচেতনতা বৃদ্ধি এবং আবহাওয়া ও জলবায়ু পরিবর্তনে সুস্পষ্ট ধারণা পাওয়া সম্ভব হবে বলে আমার বিশ্বাস।

বাংলাদেশ একটি প্রাকৃতিক দুর্যোগপ্রবণ দেশ। এ দেশের আবহাওয়া ও জলবায়ু সমুদ্রের উপর বহুলাংশে নির্ভরশীল। ফসল উৎপাদন, মৎস্য চাষসহ অন্যান্য আর্থসামাজিক কর্মকাণ্ড আবহাওয়া ও জলবায়ুর গতি-প্রকৃতির সাথে ওতপ্রোতভাবে জড়িত। আমি আশা করি, বাংলাদেশ আবহাওয়া অধিদপ্তর আধুনিক বিজ্ঞান ও প্রযুক্তি ব্যবহারের মাধ্যমে আবহাওয়া ও জলবায়ু সংক্রান্ত তথ্য, পূর্বাভাস এবং আগাম সতর্কবার্তা নির্ভুলভাবে জনগণের নিকট পৌঁছে দিতে সক্ষম হবে।

আমি ‘বিশ্ব আবহাওয়া দিবস ২০২১’এর সর্বাঙ্গীণ সফলতা কামনা করি।

জয় বাংলা।

খোদা হাফেজ, বাংলাদেশ চিরজীবী হোক।”

#

ইমরানুল/পরীক্ষিৎ/জুলফিকার/রেজ্জাকুল/শামীম/২০২১/১১৩১ ঘণ্টা

আজ বিকাল পাঁচটার আগে প্রচার করা নিষেধ